b'\n_START_ARTICLE_\nRosetta\n_START_PARAGRAPH_\n\xe2\x80\x9eRosetta\xe2\x80\x9c\xc2\xa0\xe2\x80\x93 Europos kosmoso agent\xc5\xabros kosminis aparatas, paleistas 2004\xc2\xa0m. kovo 2 d. \xc4\xaf komet\xc4\x85 67P/Churyumov-Gerasimenko. Aparatas sudarytas i\xc5\xa1 dviej\xc5\xb3 dali\xc5\xb3: \xe2\x80\x9eRosetta\xe2\x80\x9c zondo ir nuleid\xc5\xbeiamojo aparato \xe2\x80\x9ePhilae\xe2\x80\x9c. Zondo pavadinimas kil\xc4\x99s nuo legendinio Rozetos akmens, pagal kur\xc4\xaf mokslininkai i\xc5\xa1\xc5\xa1ifravo Senov\xc4\x97s Egipto hieroglifus. Nuleid\xc5\xbeiamojo aparato vardas parinktas pagal Nilo salos senov\xc4\x97s miesto Fil\xc5\xb3 pavadinim\xc4\x85.\n_START_SECTION_\nMisija\n_START_PARAGRAPH_\n\xc5\xa0io kosminio aparato pagalba tikimasi su\xc5\xbeinoti, kaip atrod\xc4\x97 Saul\xc4\x97s sistema iki planet\xc5\xb3 susiformavimo. \xe2\x80\x9eRosetta\xe2\x80\x9c misija yra palyginti sud\xc4\x97tinga, nes jos skrydis susij\xc4\x99s su daugybe manevr\xc5\xb3 orbitoje, veikiamoje \xc5\xbdem\xc4\x97s ir Marso gravitacini\xc5\xb3 lauk\xc5\xb3. Net nedideli nukrypimai gali tur\xc4\x97ti lemiam\xc4\x85 \xc4\xaftak\xc4\x85 misijos s\xc4\x97kmei._NEWLINE_\xe2\x80\x9ePhilae\xe2\x80\x9c turi prisiartinti prie kometos santykiniu 1 m/s grei\xc4\x8diu. Pasiek\xc4\x99s jos pavir\xc5\xa1i\xc5\xb3, i\xc5\xa1\xc5\xa1aus du harp\xc5\xabnus, kad i\xc5\xa1laikyti nuleid\xc5\xbeiam\xc4\x85j\xc4\xaf aparat\xc4\x85 ant pavir\xc5\xa1iaus, prie\xc5\xa1ingu atveju d\xc4\x97l kometos silpnos gravitacijos jis papras\xc4\x8diausiai at\xc5\xa1okt\xc5\xb3. Nusileid\xc4\x99s aparatas prad\xc4\x97s savo mokslin\xc4\x99 misij\xc4\x85: kometos branduolio parametr\xc5\xb3 nustatymas, chemin\xc4\x97s sud\xc4\x97ties tyrimas, kometos aktyvumo poky\xc4\x8di\xc5\xb3 steb\xc4\x97jimas._NEWLINE_2014\xc2\xa0m. rugpj\xc5\xab\xc4\x8dio 6 d., po daugiau nei 10 met\xc5\xb3 kelion\xc4\x97s, erdv\xc4\x97laivis pasiek\xc4\x97 komet\xc4\x85 ir priart\xc4\x97jo prie jos per 100\xc2\xa0km. Suma\xc5\xbein\xc4\x99s greit\xc4\xaf iki 1 m/s aparatas susilygino su kometos grei\xc4\x8diu. Taip \xe2\x80\x9eRosetta\xe2\x80\x9c tapo pirmuoju kosminiu aparatu, susilyginusiu su kosminiu objektu. Per kitas kelias savaites erdv\xc4\x97laivis priart\xc4\x97jo per 30\xc2\xa0km iki kometos, kol gal\xc5\xb3 gale pagal \xc4\xafvairius kriterijus buvo i\xc5\xa1rinkta tinkama nusileidimo vieta._NEWLINE_2014\xc2\xa0m. rugs\xc4\x97jo 15 d. EKA mokslininkai paskelb\xc4\x97, kad geriausia nusileidimo vieta yra vadinamoji \xe2\x80\x9evieta J\xe2\x80\x9c kometos vir\xc5\xa1utin\xc4\x97je dalyje. Tinkamiausia nusileidimo data buvo pasirinkta lapkri\xc4\x8dio 12 d._NEWLINE_2014\xc2\xa0m. lapkri\xc4\x8dio 12 d. per 7 valandas nuo atsijungimo nuo erdv\xc4\x97laivio \xe2\x80\x9ePhilae\xe2\x80\x9c zondas s\xc4\x97kmingai nusileido ant kometos._NEWLINE_Iki 2015\xc2\xa0m. gruod\xc5\xbeio zondas lyd\xc4\x97jo komet\xc4\x85 aplink Saul\xc4\x99._NEWLINE_2016\xc2\xa0m. liepos 27 d. EKA i\xc5\xa1jung\xc4\x97 \xe2\x80\x9eRosetta\xe2\x80\x9c elektros palaikymo sistem\xc4\x85, tad visos komunikacijos su \xe2\x80\x9ePhilae\xe2\x80\x9c zondu buvo nutrauktos._NEWLINE_2016\xc2\xa0m. rugs\xc4\x97jo 2 d. \xe2\x80\x9eRosetta\xe2\x80\x9c kameros u\xc5\xbefiksavo zond\xc4\x85 ant kometos pavir\xc5\xa1iaus\xc2\xa0\xe2\x80\x93 pirm\xc4\x85 kart\xc4\x85 nuo jo nusileidimo._NEWLINE_Buvo suplanuota, kad 2016\xc2\xa0m. rugs\xc4\x97jo pabaigoje \xe2\x80\x9eRosetta\xe2\x80\x9c bus nuleista ant kometos ir taip baigs savo misij\xc4\x85. Nuleidimo metu aparatas si\xc5\xb3s mokslininkams \xc4\xafvairi\xc4\x85 informacij\xc4\x85 tolimesniems tyrimams. 2016 m. rugs\xc4\x97jo 30 d. 11:19 GMT laiku prarastas ry\xc5\xa1ys su aparatu jam kontroliuojamai sudu\xc5\xbeus kometos pavir\xc5\xa1iuje.'